Fodterapeuter behandler alle fødder
Statsautoriserede fodterapeuter er professionelle behandlere af både småproblemer og sygdomsrelaterede fodproblemer. Fodterapeuter er Danmarks eneste autoriserede behandlere af fodproblemer i forbindelse med diabetes, gigt, psoriasis og andre lidelser. 
Gigtpatienter, diabetespatienter og sportsudøvere lægger ofte vejen forbi fodterapiklinikkerne. Men også folk uden specifikke problemer med fødder opsøger i stigende grad en fodterapeut. At sørge for føddernes almindelige sundhed er også en stor del af fodterapeuters arbejde, fordi man kan forhindre problemer i at opstå eller blive forværret, ved at holde sine fødder sunde.
Hvad mange ikke ved er, at det kan være en god idé at gå til en fodterapeut, hvis man har smerter i fx ryg, knæ eller hofte, fordi generne meget vel kan stamme fra fødderne. Hvis ens fødder ikke fungerer anatomisk korrekt, absorberer de ikke stød, og det kan forplante sig til andre dele af kroppen. Det kommer især til udtryk, hvis man dyrker en sportsgren, som belaster fødderne. På baggrund af en analyse af måden man går på, udarbejder fodterapeuten specialindlæg, som kan kompensere for ubalancen og dermed afhjælpe eller forebygge smerter fx i ryg, knæ eller hofte. 

Diabetes påvirker fødderne
Lider man af diabetes, kan det påvirke fødderne, så der blandt andet lettere opstår sår, koldbrand og neuropati (nervebetændelse). Derfor er det ekstra vigtigt at være opmærksom på sine fødder, når man har diabetes. Og hvis man har mistanke om et problem, bør man straks kontakte en fodterapeut. Desuden anbefaler fodterapeuten, at man som diabetiker som minimum får undersøgt sine fødder en gang om året for at sikre føddernes sundhed. 

Leddegigt kan forandre fødderne
Lider man af leddegigt, kan man risikere, at ens fødder forandrer sig. Ødelagte led og sener resulterer i deforme fødder, hvilket påvirker både balancen og gangen. Det giver store belastningsskader i huden og er meget smertefuldt. 
Fodterapeuten kan aflaste de gigtramte fødder ved hjælp af bløde specialindlæg, så smerterne lindres og problemerne holdes nede.
Når du ønsker at forebygge
Sunde fødder kommer ikke af sig selv. De skal plejes regelmæssigt ligesom hud, hår og negle. Den daglige pleje kan de fleste selv klare med et par gode råd. Men indimellem har fødderne godt af at få professionel behandling, så alle de små skavanker fjernes, og man kan gå, løbe eller hoppe uden at føle smerte.
Oplever man smerter eller ubehag på fødderne eller i neglene, har man sandsynligvis et problem, som fodterapeuten kan hjælpe med at fjerne. Ømme fødder og tæer kan blandt andet skyldes hård hud, nedgroede negle, ligtorne og lignende. Fodterapeuter behandler og fjerner stort set alle slags fodproblemer. 
Lille logo med stor værdi
Du finder statsautoriserede fodterapeuter på Klinikker for Fodterapi i hele landet. Læg mærke til om det ovale logo ”Statsautoriseret fodterapeut” står på døren, det er din garanti for en professionel behandling.
Her i området finder du følgende fodterapeuter: 
